ოთარ კიტეიშვილი

ოთარ (ოთო) კიტეიშვილი (დ. 26 მარტი, 1996, რუსთავი) — ქართველი ფეხბურთელი, ავსტრიული „შტურმისა“ და საქართველოს ეროვნული ნაკრების შემტევი ნახევარმცველი. 2024 წლის ევროპის ჩემპიონატის მონაწილე საქართველოს ეროვნული ნაკრების შემადგენლობაში.

საკლუბო კარიერა
2023–24 წლების სეზონის ყველა ტურნირში სანაკრებო და საკლუბო შეხვედრების ჩათვლით კიტეიშვილმა 40 მატჩი ჩაატარა, 11 გოლი გაიტანა და 9 შედეგიანი გადაცემა მიითვალა, ხოლო „შტურმის“ შემადგენლობაში განსაკუთრებული აღმავლობით ითამაშა და შედეგად ავსტრიის ბუნდესლიგის სეზონის საუკეთესო ფეხბურთელად დასახელდა.

2025 წლის 18 იანვარს ოთარ კიტეიშვილმა გრაცის „შტურმთან“ კონტრაქტი 2027 წლამდე გაახანგრძლივა. 2023–24 წლების ავსტრიის ბუნდესლიგის სეზონის საუკეთესო მოთამაშე „შტურმში“ თბილისის „დინამოდან“ 2018 წელს გადავიდა. ამ პერიოდში საქართველოს ნაკრების 28 წლის ფეხბურთელმა გრაცელთა კლუბის შემადგენლობაში 208 მატჩი ჩაატარა, 47 გოლი გაიტანა და 37 საგოლე გადაცემა მიითვალა.

2025 წლის 23 თებერვალს ოთარ კიტეიშვილმა ავსტრიის ბუნდესლიგაში მეშვიდე გოლი გაიტანა, გრაცის „შტურმმა“ კი დაძაბულ ბრძოლაში საკუთარ მოედანზე „ბლაუ-ვეის ლინცი“ 2–1 დაამარცხა. მე-19 ტურის დაპირისპირებაში ქართველმა ნახევარმცველმა გუნდი კაპიტნის სამკლავურით გაიყვანა და მე-18 წუთზე პენალტით ანგარიში გახსნა, ხოლო 43-ე წუთზე მალიქ იალკუემ „შტურმის“ უპირატესობა გაზარდა.

2025 წლის 9 მარტს ოთარ კიტეიშვილმა ავსტრიაში მორიგი გოლი გაიტანა და გრაცის „შტურმს“ ერთ-ერთ აუტაიდერ „გრაცერთან“ ურთულესი შეხვედრის მოგებაში დაეხმარა — 2–1. ავსტრიის ბუნდესლიგის 21-ე ტურის მატჩში საქართველოს ნაკრების ნახევარმცველმა გუნდი კვლავ კაპიტნის სამკლავურით გაიყვანა და შეუცვლელად ითამაშა. პირველი ნახევარი 0–0 დასრულდა. „გრაცერი“ 78-ე წუთზე პერხტოლდმა დააწინაურა, მაგრამ 86-ე წუთზე კიტეიშვილმა ანგარიში გაათანაბრა. ორ წუთში მასპინძლები კაცნაკლულნი დარჩნენ, იალკუემ კი 90+2-ე წუთზე „შტურმს“ გამარჯვება მოუტანა. „შტურმმა“ 21 ტურის შემდეგ 43 ქულა დააგროვა და ავსტრიის ბუნდესლიგაში ვენის „აუსტრიასთან“ ერთად ლიდერობა შეინარჩუნა. ოთარ კიტეიშვილმა მიმიმდინარე სეზონში 8 გოლი გაიტანა და 3 საგოლე გადაცემა შეასრულა.

2025 წლის 16 მარტს ოთარ კიტეიშვილმა გრაცის „შტურმის“ მაისურით მორიგი გოლი გაიტანა და გუნდს „ლინცთან“ დაძაბული მატჩის მოგებაში დაეხმარა — 4–2. გრაცელების ქართველმა კაპიტანმა 86 წუთი ითამაშა და 50-ე წუთზე პენალტი შეაგდო, რაც მიმდინარე სეზონში მისი მე-9 გოლია.

2025 წლის 4 აპრილს ოთარ კიტეიშვილის გრაცის „შტურმი“ ავსტრიის ბუნდესლიგაში ვენის „რაპიდს“ შეხვდა და 2–0 დაამარცხა. საჩემპიონო ჯგუფის 24-ე ტურში „შტურმი“ მოედანზე ოთარ კიტეიშვილმა კაპიტნის სამკლავურით ​გაიყვანა — საქართველოს ნაკრების ერთ-ერთმა ლიდერმა შეხვედრა შეუცვლელად ჩაატარა და საკმაოდ მაღალი შეფასება — 7.1 ქულა დაიმსახურა.

2025 წლის 13 აპრილს ოთარ კიტეიშვილი მთავარი გმირი იყო გრაცის „შტურმის“ რიგებში, რომელმაც ავსტრიული ფეხბურთის ბოლო წლების საუკეთესო გუნდი „ზალცბურგი“ სტუმრად 2–1 დაამარცხა. გრაცელები თამაშს აგებდნენ, თუმცა ქართველმა ნახევარმცველმა 48-ე წუთზე პენალტით წონასწორობა აღადგინა. „შტურმი“ 63-ე წუთზე კაცნაკლული დარჩა, შვიდ წუთში კი კიტეიშვილმა დუბლი შეასრულა და სტუმრებს მნიშვნელოვანი გამარჯვება მოუტანა. -მა ქართველ ნახევარმცველს 8.8 ქულა დაუწერა და ჯერ მატჩის საუკეთესო მოთამაშედ აღიარა, ხოლო ტურის დასრულების შემდეგ ავსტრიის ბუნდესლიგის ტურის სიმბოლურ ნაკრებშიც შეიყვანა.

ავსტრიის ბუნდესლიგის 25 ტურის შემდეგ „შტურმმა“ 30 ქულა დააგროვა და პირველ ადგილზეა, ხოლო კიტეიშვილმა მიმდინარე სეზონში მე-11 გოლი გაიტანა და 3 საგოლე გადაცემა შეასრულა, რაც მის კარიერაში საუკეთესო შედეგია.

სანაკრებო კარიერა
2014 წლიდან იცავდა საქართველოს სხვადასხვა ასაკობრივ ნაკრებთა ღირსებას. რაც შეეხება საქართველოს ეროვნულ ნაკრებს, მისი დებიუტი ეროვნულ გუნდში 2017 წლის 23 იანვარს, დუბაიში გამართულ საერთაშორისო ამხანაგურ მატჩში, უზბეკეთის ეროვნული ნაკრების წინააღმდეგ შედგა. კიტეიშვილმა შეხვედრა, ძირითად შემადგენლობაში დაიწყო.

პირველი გოლი ეროვნულ გუნდში 2022 წლის 9 ივნისს, ჩრდილოეთ მაკედონიის წინააღმდეგ გამართულ ერთა ლიგის მესამე ტურის შეხვედრაში გაიტანა. მატჩი სკოპიეში, „ტოშე პროესკის“ სტადიონზე გაიმართა და საქართველოს ნაკრების სასარგებლოდ 3–0 დასრულდა.

2025 წლის 23 მარტის მონაცემებით ქვეყნის პირველ ნაკრებში სულ 47 მატჩი ითამაშა და 5 გოლი შეაგდო.

სანაკრებო სტატისტიკა
სანაკრებო მატჩები და გოლები
მიღწევები
საკლუბო
დინამო თბილისი
საქართველოს ჩემპიონი: 2015—16
საქართველოს ვიცე-ჩემპიონი: 2017
საქართველოს თასის მფლობელი: 2014–15, 2015–16
საქართველოს სუპერთასის მფლობელი: 2015

შტურმი გრაცი
ავსტრიის ჩემპიონი: 2023–24, 2024–25
ავსტრიის ვიცე-ჩემპიონი: 2021–22, 2022–23
ავსტრიის თასის მფლობელი: 2022–23, 2023–24

ინდივიდუალური
საქართველოს წლის საუკეთესო ახალგაზრდა ფეხბურთელი: 2015, 2016
ავსტრიის ბუნდესლიგის სეზონის საუკეთესო ფეხბურთელი: 2023–24

ჯილდოები
ღირსების ორდენი: 2024

ფაქტები
2025 წლის 20 მარტს უეფა-ს ერთა ლიგის ლიგის საპლეიოფო დაპირისპირებაში, საქართველოს ეროვნული ნაკრები სომხეთს ესტუმრა და მეტოქე ანგარიშით 3–0 დაამარცხა. კაპიტნის სამკლავური პირველად გაიკეთა ოთარ კიტეიშვილმა, რომელიც შესანიშნავად გაუძღვა გუნდს და ამ შეხვედრაში საგოლე გადაცემაც შეასრულა. ქართველი ნახევარმცველი საქართველოს ნაკრების 26-ე კაპიტანია. „პირველი ყოველთვის განსაკუთრებულია. საოცარი განცდა იყო. სანამ თამაში დაიწყებოდა, ცოტა ეიფორიაშიც ვიყავი, მაგრამ შემდეგ უკვე თამაშზე ვკონცენტრირდი. მატჩის მსვლელობას ვაკონტროლებდით, დამაჯერებლადაც გავიმარჯვეთ. მნიშვნელოვანი იყო, რომ ორი გოლის გატანა პირველ ტაიმში მოვახერხეთ. შემდეგ უფრო მეტი სივრცე გვქონდა სწრაფი იერიშებისთვის. როცა ჩვენს შემტევებს სივრცე აქვთ, კარგად ვიცით, რა შეუძლიათ“, — ასეთი კომენტარი გააკეთა ქართველმა ნახევარმცველმა აღნიშნულ შეხვედრასთან დაკავშირებით.